PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2008/ZK/3/1/086	Bratislava: 20. 10. 2008 

	Protimonopolný úrad Slovenskej republiky, odbor koncentrácií v správnom konaní číslo 0057/OK/2008 začatom dňa 11. 8. 2008 na základe oznámenia koncentrácie podnikateľom Open Joint-Stock Company Tyre Invest so sídlom 16/3 Krzhizhanovskogo ulica, 117218 Moskva, Rusko zastúpeným JUDr. Petrom Oravcom, advokátom so sídlom Laurinská 12, 811 01 Bratislava, vo veci koncentrácie podnikateľov Open Joint-Stock Company Tyre Invest so sídlom 16/3 Krzhizhanovskogo ulica, 117218 Moskva, Rusko a Amtel – Vredestein N. V. so sídlom Ir  E L C Schiffstraat 370, 7547RD Enschede, Holandsko

	rozhodol

podľa § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  konanie vo veci koncentrácie spočívajúcej v nadobudnutí výlučnej kontroly podnikateľa Open Joint-Stock Company Tyre Invest so sídlom 16/3 Krzhizhanovskogo ulica, 117218 Moskva, Rusko nad podnikom podnikateľa Amtel – Vredestein N. V. so sídlom Ir  E L C Schiffstraat 370, 7547RD Enschede, Holandsko, ktorá vznikla na základe Zmluvy o upísaní uzatvorenej dňa 30. júna 2008 medzi spoločnosťami Amtel – Vredestein N. V., Sibur Holding a OJSC Sibur-Rusian Tyres  z a s t a v u j e, pretože dôvod odpadol. 

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 11. 8. 2008 doručené listom zaevidovaným pod číslom 3370/2008 oznámenie koncentrácie, v ktorom podnikateľ Open Joint-Stock Company Tyre Invest so sídlom 16/3 Krzhizhanovskogo ulica, 117218 Moskva, Rusko (ďalej len „Open Joint-Stock Company Tyre Invest“), zastúpený JUDr. Petrom Oravcom, advokátom so sídlom Laurinská 12, 811 01 Bratislava (ďalej len „právny zástupca“), oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla  na základe Zmluvy o upísaní uzatvorenej dňa 30. júna 2008 medzi spoločnosťami Amtel – Vredestein N. V., Sibur Holding a OJSC Sibur-Rusian Tyres  (ďalej len „Zmluva“).

Ako už bolo uvedené vyššie, dňa 30. júna 2008 bola podpísaná Zmluva, na základe ktorej, spoločnosť Open Joint-Stock Company Tyre Invest získa kontrolu nad spoločnosťou Amtel – Vredestein N. V. 
V predmetnom oznámení koncentrácie sa okrem iného uvádza:

„Transakcia je reverznou fúziou, pri ktorej Open Joint-Stock Company Tyre Invest predá spoločnosti Amtel – Vredestein N. V. 100 % akcií svojej dcérskej spoločnosti OJSC Sibur-Rusian Tyres, pričom Amtel – Vredestein N. V. ako protihodnotu vydá nové akcie pre Open Joint-Stock Company Tyre Invest, v dôsledku čoho sa OJSC Sibur-Rusian Tyres stane 100 % dcérskou spoločnosťou spoločnosti Amtel – Vredestein N. V. (Transakcia).

Transakcia pozostáva z troch fáz:

(i)   Amtel – Vredestein N. V. nadobudne všetky akcie OJSC Sibur-Rusian Tyres, pričom protihodnotou bude vydanie akcií spoločnosti Amtel – Vredestein N. V. pre Open Joint-Stock Company Tyre Invest. V dôsledku toho bude OJSC Sibur-Rusian Tyres dcérskou spoločnosťou  spoločnosti  Amtel – Vredestein N. V. a Amtel – Vredestein N. V. bude dcérskou spoločnosťou Open Joint-Stock Company Tyre Invest (Transakcia).
	Výsledkom Transakcie bude to, že Open Joint-Stock Company Tyre Invest bude vlastniť 70 = všetkých akcií spoločnosti  Amtel – Vredestein N. V. a tým sa stane kontrolujúcim akcionárom. 

(ii)   Amtel – Vredestein N. V.  vydá ďalšie nové akcie pre Open Joint-Stock Company Tyre Invest a ako odplatu za tieto ďalšie akcie Open Joint-Stock Company Tyre Invest zaplatí spoločnosti Amtel – Vredestein N. V. 50 miliónov USD, pričom táto platba sa uskutoční, podľa vlastného uváženia Open Joint-Stock Company Tyre Invest, buď v hotovosti a/alebo započítaním príslušnej čiastky zostávajúcej sumy dlhovanej spoločnosťou Amtel – Vredestein N. V.  

(iii)  Spoločnosť Open Joint-Stock Company Tyre Invest bude kontrolovaná Gazfondom prostredníctvom fondu, ktorého jediným akcionárom je Gazfond. Gazfond si stále ponechá vlastníctvo všetkých akcií Open Joint-Stock Company Tyre Invest a bude môcť vždy odvolať alebo nahradiť správcu fondu.

Po ukončení transakcie nebude môcť žiaden iný akcionár spoločnosti Amtel – Vredestein N. V.  okrem spoločnosti Open Joint-Stock Company Tyre Invest vykonávať nad touto spoločnosťou kontrolu.“    

	Na základe predmetného oznámenia začalo dňa 11. 8. 2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov Open Joint-Stock Company Tyre Invest a Amtel – Vredestein N. V., o čom úrad listom č. 3411/PMÚ SR/2008 zo dňa 14. 8.  2008 prostredníctvom právneho zástupcu informoval jej oznamovateľa. 

Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 11. 8. 2008 prostredníctvom právneho zástupcu vyzval oznamovateľa koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

Dňa 10. 10. 2008 Listom zaevidovaným pod č. 4311/2008 bolo prostredníctvom právneho zástupcu oznamovateľa úradu doručené späťvzatie predmetného oznámenia koncentrácie, v ktorom oznamovateľ koncentrácie uvádza:

„Dňa 11. augusta 2008 spoločnosť Open Joint-Stock Company Tyre Invest (Tyre Invest) podala na Protimonopolný úrad Slovenskej republiky (Úrad) oznámenie koncentrácie ohľadne jej nadobudnutia výlučnej kontroly nad spoločnosťou Amtel – Vredestein N. V. (Amtel-Vredestein) – holandsko-ruským výrobcom pneumatík, ktorý vyrába a predáva pneumatiky na území EHP a Ruska (Oznámenie koncentrácie).

Transakcia bola plánovaná ako reverzná fúzia, pri ktorej Tyre Invest predáspoločnosti Amtel-Vredestein 100 % akcií svojej dcérskej spoločnosti OJSC Sibur-Rusian Tyres (SRT), pričom Amtel-Vredestein ako protihodnotu vydá nové akcie pre Tyre Invest, v dôsledku čoho sa SRT stane 100 % dcérskou spoločnosťou spoločnosti Amtel-Vredestein a Tyre Invest sa stane kontrolujúcim akcionárom spoločnosti Amtel-Vredestein (Transakcia).

Na základe Transakčnej zmluvy bolo nevyhnutné uskutočniť určité kroky do 30. septembra 2008. Jedným z týchto krokov bolo upísanie akcií spoločnosti Amtel-Vredestein v hodnote 100 miliónov USD (navyše k novým akciám v hodnote 50 miliónov USD, ktoré už spoločnosť SIBUR Holding upísala skôr).

Vzhľadom na to, že vyššie uvedené kroky neboli uskutočnené a strany sa ich nevzdali do 30. septembra 2008, 12:00 hod., ako aj vzhľadom na to, že neexistuje dohoda ktorá by stanovenú lehotu predlžovala, Transakčná zmluva bola v súlade s jej podmienkami automaticky ukončená.

Transakčná zmluva preto už ďalej nie je pre strany záväzná – Transakcia prestala existovať a neexistuje už ani koncentrácia, ktorú by mal Úrad preskúmať.“

	Správny poplatok vo výške 100 000 Sk podľa zákona č. 145/1995 Z. z. v znení neskorších predpisov bol prevedený na účet Protimonopolného úradu Slovenskej republiky dňa 27. 8. 2008.

Záver

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.

Úrad na základe všetkých vyššie uvedených skutočnosti rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie nie je preskúmateľné súdom. 

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Peter Oravec
advokát
Laurinská 12
811 01 Bratislava